DA Den Europæiske Unions Tidende L 332/45

EFTA-TILSYNSMYNDIGHEDENS AFGØRELSE

Nr. 160/10/KOL

af 21. april 2010

om supplerende garantier til Norge vedrørende Aujeszkys sygdom

EFTA-TILSYNSMYNDIGHEDEN HAR —

under henvisning til aftalen om Det Europæiske Økonomiske Samarbejdsområde, særlig artikel 17 og protokol 1 til aftalen, særlig artikel 4, litra d),

under henvisning til aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 til aftalen, særlig artikel 1, litra c),

under henvisning til den i kapitel I, punkt 4.1.1, i bilag I til EØS-aftalen omhandlede retsakt om veterinærpolitimæssige problemer ved handel inden for Fællesskabet med kvæg og svin: Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (1), som ændret, og tilpasset EØS-aftalen ved protokol 1 hertil, særlig artikel 8 og artikel 10, stk. 1,

under henvisning til den i kapitel I, punkt 4.2.84, i bilag I til EØS-aftalen omhandlede retsakt: Kommissionens beslutning 2008/185/EF af 21. februar 2008 om supplerende garantier med hensyn til Aujeszkys sygdom i medlemsstaternes samhandel med svin og om kriterier for de oplysninger, der skal gives om sygdommen (2), som ændret,

under henvisning til EFTA-Tilsynsmyndighedens beslutning nr. 226/96/KOL af 4. december 1996, der træder i stedet for beslutning nr. 31/94/KOL om supplerende garantier vedrørende Aujeszkys sygdom for svin, der er bestemt for sygdomsfri EFTA-stater eller -regioner som ændret ved beslutning nr. 75/94/KOL for så vidt disse beslutninger angår Norge (3), og

ud fra følgende betragtninger:

(1) Ved beslutning nr. 226/96/KOL fik Norge stillet supplerende garantier vedrørende Aujeszkys sygdom.

(2) Siden vedtagelsen af beslutning nr. 226/96/KOL er EU's lovgivning om supplerende garantier vedrørende Aujeszkys sygdom blevet ændret for at sikre overensstemmelse med de internationale bestemmelser om denne sygdom og bedre kontrol inden for Unionen.

(3) Ved Det Blandede EØS-udvalgs afgørelse nr. 55/2009 (4) blev beslutning 2008/185/EF, som ændret, indarbejdet i EØS-aftalen som punkt 4.2.84 i kapitel I i bilag I til aftalen.

(4) Den norske regering betragter norsk område som fri for Aujeszkys sygdom i overensstemmelse med artikel 10, stk. 1, i direktiv 64/432/EØF. Norge har fremsendt understøttende dokumentation til EFTA-Tilsynsmyndigheden, hvoraf det navnlig fremgår, at overvågningen af situationen fortsat pågår, og at der således sker en tilstrækkelig overvågning for at sikre, at norsk område er fri for Aujeszkys sygdom.

(5) Norge har anmodet EFTA-Tilsynsmyndigheden om at ajourføre beslutning nr. 226/96/KOL for at tage højde for de nye lovgivningsmæssige ændringer vedrørende supplerende garantier i forbindelse med handel inden for Unionen med svin med hensyn til Aujeszkys sygdom.

(6) Det er derfor hensigtsmæssigt at ophæve beslutning nr. 226/96/KOL i overensstemmelse med de seneste lovgivningsmæssige ændringer vedrørende supplerende garantier i forbindelse med handel inden for Unionen med svin med hensyn til Aujeszkys sygdom.

(7) I den nye afgørelse fastholdes de samme garantier, som Norge tidligere er blevet stillet, og samtidig bringes de på linje med de nye kriterier i EØS-relevant lovgivning, særlig beslutning 2008/185/EF, som ændret.

(8) Foranstaltningerne i denne afgørelse er i overensstemmelse med udtalelsen fra EFTA-Veterinærkomitéen, der bistår EFTA-Tilsynsmyndigheden —

VEDTAGET DENNE AFGØRELSE:

Artikel 1

Alle regioner i Norge er fri for Aujeszkys sygdom, og vaccination er forbudt.

Artikel 2

Norge stilles de supplerende garantier vedrørende Aujeszkys sygdom, der er fastsat i beslutning 2008/185/EF, som ændret, ved handel med svin inden for Det Europæiske Økonomiske Samarbejdsområde (i det følgende benævnt »EØS«).

Artikel 3

Norge har samme status som de EU-medlemsstater, der er opført i bilag I til beslutning 2008/185/EF.

Artikel 4

Det i punkt 1 i bilag III til beslutning 2008/185/EF omhandlede institut er Veterinærinstituttet, Oslo, Norge.

Artikel 5

Beslutning nr. 226/96/KOL ophæves herved.

Artikel 6

Denne afgørelse træder i kraft den 21. april 2010.

Artikel 7

Denne afgørelse er rettet til Kongeriget Norge.

Artikel 8

Kun den engelske udgave er autentisk.

Udfærdiget i Bruxelles, 21. april 2010. På EFTA-Tilsynsmyndighedens vegne Per SANDERUD Formand Sverrir Haukur GUNNLAUGSSON Medlem af kollegiet

(1) EFT 121 af 29.7.1964, s. 1977/64.

(2) EUT L 59 af 4.3.2008, s. 19.

(3) EFT L 78 af 20.3.1997, s. 46.

(4) EUT L 232 af 3.9.2009, s. 1.